August | 2015 | Rachelle Du Bois
'n Wonderwerk het gebeur
Dit verskaf vir my soveel vreugde om by enige van ons groot boekwinkels se webwerf te gaan soek na my e-boeke en hul daar te vind. Netjies onder mekaar staan hul daar en glimlag vir my. En ek glimlag soos 'n idioot terug. Ek glimlag nie net nie; nee, ek sit gemaklik terug in my skryfstoel en verlekker my in hoe mooi hul almal lyk. Ek weet vandag hoe dit voel om (so effentjies) die vrug van jou arbeid te sien. Die proe sal nog kom; ek glo dit onwrikbaar.
Jy kan solank gaan loer by Takealot (voorheen Kalahari.com), Leserskring, Leisure Books, eReads SA, myAfrikaans, Kwarts Publishers en jy sal selfs vir MARI by Kobo Books vind. By Amazon.com sal jy al my boeke vind.
Al my boeke is nog nie by alle winkels te kry nie, maar jy behoort 'n goeie versameling by die winkels bo te vind. My drie Engelse boeke is reeds in Suid-Afrika beskikbaar by eReads SA by hierdie skakels:
Destined to Love: http://ereads.co.za/product/destined-to-love/
The Road to Eden: http://ereads.co.za/product/the-road-to-eden/
Oak Seed: http://ereads.co.za/product/oak-seed/
Met my elfde boek, Skat van die Seerower, so op die hond se stert, kan ek regtig sonder voorbehoud sê dat ek baie hard gewerk het die afgelope twee jaar, maar dat ek tevrede is met dit wat ek gedoen het. Die groot toets lê natuurlik by die lesers. Dis julle wat my lot as skrywer sal bepaal.
Ek sluit dus af met die pleidooi dat jul die insetsel hieronder sal lees en dat jy vir elke boek wat jy lees, 'n kort resensie skryf op Twitter, Facebook, Amazon, of op die skrywer se webblad. Twee sinne is genoeg, of meer as jy so voel.
Ek pleit nie net vir my nie, maar vir alle skrywers wat so afhanklik is van die lesers se terugvoer.
This entry was posted on August 21, 2015, in Uncategorized and tagged afrikaans, boekwinkels, e-boeke, eboeke, kortpad na romanse, Rachelle du Bois, romanse, skakels, skrywers.	Leave a comment
Ek is 'n onafhanklike skrywer van liefdesromans- en novelles en ek is goed daarmee. Ek het reeds my merk gemaak deur 10 boeke self uit te gee en te bemark. My boeke is reeds beskikbaar by Leserskring, Kwarts, myAfrikaans, Exclusive Books, Kalahari/Takealot, Leisure Books en Amazon.com. Die elfde boek uit my hand is reeds by my beta-lesers en ek hoop om dit binne die volgende twee maande op die rakke te hê. Ja, ek is trots op wat ek bereik het, maar ek is nie arrogant nie. Dit vat toewyding, baie harde werk en self-disspline om 'n boek te skryf. Ongelukkig is 'n graad of kursus in kreatiewe skryfkuns nie binne almal se bereik nie, en dis ook nie 'n vereiste nie. As jy kan lees, kan jy praat, kan jy skryf. Ek het baie gelees en geleer oor hoe om te skryf, die kuns van storievertel, die moets en moenies van die uitgewersbedryf. En ek het onophoudelik geoefen deur te skryf. Ek glo my skryfwerk is van so 'n gehalte dat dit binne die raamwerk van goeie skrywerk val. Daarom gee ek self my boeke uit. Nie alle onafhanklike skrywers lewer swak werk nie. Die bewyse is daar. Onafhanklike skrywers het jou ondersteuning nodig en verdien erkenning.
This entry was posted on August 8, 2015, in Uncategorized and tagged afrikaans, Afrikaanse eboek, Afrikaanse liefdesgedigte, Afrikaanse Liefdesverhale, Amazon.com, avontuur, betowering, boeke, e-boek, e-boeke, Onafhanklike skrywers.	Leave a comment